***Groruddalen Miljøforum***

***Postboks 40 Veitvet***

***0518 Oslo***

miljoforum@groruddalen.no

Plan- og bygningsetaten

Boks 364 Sentrum

0102 Oslo

postmottak@pbe.oslo.kommune.no

Oslo, 2. november 2017

**Varsel om oppstart av planarbeid - Nedre Rommen**

Groruddalen Miljøforum (GM) viser til tidligere uttalelse høsten 2016 til Planprogram for Nedre Rommen i bydel Stovner. Nå dreier det seg noe justering av planprogrammet og om oppstart av arbeid med veiledende plan for offentlige rom (VPOR). GM ønsker å presisere en del momenter fra vår tidligere uttalelse.

GM stiller seg fortsatt positiv til planene om utvikling/transformasjon av Nedre Rommen. En bymessig utvikling med mulig etablering av inntil 6.000 boenheter og etablering/transformasjon av 250-300.000 m2 næring vil by på store utfordringer. I det videre arbeid er det viktig med en helhetlig utvikling og struktur av det offentlig rom. En felles veiledende plan vil bidra til å sikre dette.

Området, som i dag preget av industribygg, avfallsdeponier, boligrigger, høyspentledninger og interne veier, har også store grønne områder som daglig benyttes til idrett og urbant friluftsliv. Det er viktig at disse grønne lungene bevares og videreutvikles, ikke bare som parker, idrettsanlegg og friområder, men også til områder for beplantning og dyrkingsarealer for beboerne.

Transformasjon fra industri til bolig vil skje trinnvis, og gjenværende industri må pålegges opprydding og beplantning slik at området framstår som mer attraktivt over en lang bygge- og utviklingsperiode. Det er også viktig at nye boområder skjermes for støy og annen forurensning fra gjenværende industri.

GM ga i sin tidligere uttalelse støtte til det anbefalte planalternativ 1, eventuelt alternativ 2, dersom Fossumdiagonalen skal gjennomføres. Rommenfeltet har et godt potensiale for etablering av gode og trivelige bomiljøer, dersom utbyggingen skjer på en skånsom, miljømessig måte og harmoniseres med de allerede eksisterende boligområdene som omkranser området i dag. Det må ikke bygges tett og høyt, noe som ut fra vår erfaring nå skjer i flere nye boområder i Oslo.

Kombinasjon av bolig og næring vil medføre store trafikale utfordringer. Selv om det i planen legges opp til at dette skal løses via kollektiv, gang og sykkel, vil det ut fra erfaring genereres mye trafikk inn i, ut av og gjennom bolig- og næringsområder. Næringsutbyggingen vil i all hovedsak legges nord og syd i utbyggingsområdet. Dette medfører at mye av vareleveranser og tungtrafikk kan ledes inn og ut samme vei og ikke gjennom området. GM mener det bør utredes mulighet for sperring av unødvendig gjennomgangstrafikk, f.eks. med bomløsninger.

GM er tilfreds med at det legges stor vekt på medvirkning og samarbeid i planprosessen, bl.a. ved at bydel Stovner er med i en samrådsgruppe og at det skal holdes åpne møter for naboer og andre interessenter.

Med vennlig hilsen

For Groruddalen Miljøforum

Ragnar Torgersen (s) Rita Gundersen (s)

leder styremedlem

***Ekspedert elektronisk***

**Kopi:**

Akers Avis Groruddalen

Bydel Stovner

Rommen vel

Vestli vel

Stovner vel